До: 
Министъра на околната среда и водите
Г-н Джевдет Чакъров
Комисаря по околна среда на Европейската комисия

Г-н Ставрос Димас

Секретариат на Бернската конвенция
Сигнал за прекратяване на унищожаването на приоритетно защитено местообитание и защитени видове растения под село Топола, 
бъдещо НАТУРА 2000 място Балчик – Калиакра BG0001002
От …………………………………………………………………………… 
ЕГН………………………
Уважаеми господин министър,

Настоявам за спешна заповед от Ваша страна за спиране строителството на голф игрище под село Топола, на което инвеститор са „трейшън клифс енд спа”. През 2005 година, от предишния министър, е дадено разрешение да се извърши това строителство с решение по ОВОС № 7-7 взето на 22- ри юни 2005 година. Според информацията, която се съдържа в доклада по ОВОС и допълнително поискан от МОСВ доклад за биологичното разнообразие, всичките изготвени от експерти наети от инвеститора, в района на голф игрището няма защитени местообитания по приложение 1 на Закона за биологичното разнообразие, което отговаря на приложение 1 на Директивата за местообитанията на Европейският съюз. Също така според същия доклад в района има само няколко малки и изолирани находища на защитени растителни вида от приложение 3 на Закона за биологичното разнообразие. Твърди се, че те са били картирани и отделени, така че да бъдат запазени при строителството на голф игрището. 

Оказва се обаче, че цялата тази информация е абсолютно невярна, след като лятото тази година екипи от ботаници са посетили района и са картирали природните местообитания от приложение 1 на ЗБР и находищата на защитени растения от приложение 3. 
Противно на информацията дадена от инвеститора всички поляни, върху които именно се предлага застрояването на голф полетата, хотелите и къщите, представляват приоритетно според Европейските Директиви и Бернската конвенция местообитание, от съюза Pimpinello - Thymion, което според:

· действащото при издаване на решението по ОВОС приложение 1 на ЗБР е имало код  34.921 и име Западнопонтийски степи (Western Pontic steppes);

· сега действащото приложение 1 на ЗБР има код 6290 и име Западнопонтийски божурови степи (Western Pontic Paeonian steppes);
· според Резолюция 4 от 1996 година на Бернската конвенция има код 34.9 и име Континентални степи (Continental steppes);
· според Директивата за местообитанията е приоритетно местообитание с код 62CO и име Западнопонтийски степи (Western Pontic steppes).

Нещо повече – на мястото на което ще се строи голф игрището се среща много рядък и ендемичен екологичен подтип на това местообитание от асоциация (Allyso caliacrae – Artemisietum lerchianae) с характерни видове Allysum caliacrae, Artemisia lerchiana, Agropyron brandzae, Aster oleifolius, Astragalus glaucus, Astragalus spruneri, Jurinea stoechadifolia, Kochia prostrate, Linum austriacum, Thymus zygioides. То се развива върху уникалните геоложки условия на свлачищният крайморски бряг в района. Площта на този екологичен подтип местообитание в целия свят е около 140 ха. Ако голф комплекса се построи ще бъде унищожена пряко 60 % от него. Заедно с други вече разрешени или предложени по-малки по площ проекти, на път е да се унищожи от лицето на земята този тип растителност. Общата площ на местообитание 62C0 в България е около 3060 ха, което значи че този проект унищожава над 2% от него, без да се вземат предвид други разрешени строителни дейности през последните 1-2 години (вилни комплекси, вятърни централи и т.н.). 
Нещо повече – информацията дадена от инвеститорите за находища на защитени видове растения по приложение 3 на ЗБР  е непълна и невярна. Буквално във всяко петно от местообитание 62C0 има някои от следните защитени строго защитени видове: Matthiola odoratissima, Nepeta parviflora, Goniolimon besseranum, Artemisia lerchiana, Limonium latifolium, Ephedra distachy.  В докладите на инвеститора се твърди, че вида Artemisia lerchiana, защитен вид и важен индикатор за редкия подтип на местообитание 62CO, не се среща в района на голф игрището. Това просто е невярно, защото този вид се среща навсякъде, и на повечето места доминира в растителността. Изграждането на комплекса ще унищожи едно от 3 находища в България на вида Goniolimon besseranu, неправилно определен от инвеститорите, като много по-честият вид Goniolimon tataricum. По-долу посочвам географските координати с точност от няколко метра за находищата на тези видове.
· Голф поле №1 - 43˚25’42.5’’; EO 28˚17’21.6’’ – Artemisia lerchiana
· Голф поле №2 43˚25’06.6’’; EO 28˚19’17.8’’ – Nepeta parviflora, Goniolomon besseranum
· Голф поле №3 43˚25’01.6’’; EO 28˚19’08.9’’ – Matthiola odoratissima
· Голф поле №4 43˚25’05.7’’; EO 28˚18’57.1’’ - Matthiola odoratissima, съобщество на Rhus coriaria и  Colutea arborescens.

· Голф поле №5 43˚25’05.0’’; EO 28˚18’53.7’’ – Ephedra dystachya, Linum tauricum subsp. tauricum, Nepeta parviflora,  Matthtiola odoratissima, Artemisia lerchiana

· Голф поле №6 43˚25’03.1’’; EO 28˚18’23.8’’ – Artemisia lerchiana
· Голф поле №7 43˚25’00.6’’; EO 28˚18’03.7’’ – Artemisia lerchiana
· Голф поле №8 43˚24’59.8’’; EO 28˚17’55.0’’– Artemisia lerchiana
· Голф поле №9 43˚25’03.0’’; EO 28˚17’43.7’’– Artemisia lerchiana
· Голф поле №10 43˚24’59.1’’; EO 28˚17’39.7’’  - Ephedra dystachya, Astragalus glaucus, Goniolomon besseranum
· Голф поле №11 43˚24’55.6’’; EO 28˚17’23.2’’ - Matthtiola odoratissima, Limonium latifolium
· Голф поле №12 43˚24’56.8’’; EO 28˚17’28.2’’ - Matthtiola odoratissima, Ephedra dystachya
· Голф поле №13 43˚24’45.4’’; EO 28˚16’58.1’’ - Ephedra dystachya, Astragalus glaucus, Goniolomon besseranum, Jurinea stoechadifolia, Alyssum caliacrae, Brassica eleongata, Aster oleifolius
· Голф поле №14  N 43˚24’45.4’’; EO 28˚16’58.3’’  - Goniolomon besseranum, Jurinea stoechadifolia, Limonium latifolium, Artemisia lerchiana
· Местност Чиракман  -  N 43˚24’45.7’’; EO 28˚20’57.0’’- Artemisia lerchiana
· Местност Иканталък   - N 43˚24’21.7’’; EO 28˚14’58.1’’- Artemisia lerchiana
· Местността След Иканталъка  -  N 43˚24’30.6’; EO 28˚12’52.8’’ – Artemisia lerchiana
Затова настоявам Вие господин Министър:

· с Ваша заповед, спешно и без забавяне и не по-късно от една седмици от това писмо, да спрете започналите строителни работи и да възложите на регионалната инспекция по околна среда и води да я изпълни; 

· да използвате Вашите правомощия дадени ви от Административно процесуалният кодекс, като на основата на тази нова за Вас информация ревизирате решението по ОВОС, така че да забраните унищожаване на площи от местообитание 62CO и защитените растителни видове срещащи се там; 
· да направите същите действия спрямо всяко друго решение засягащо това местообитание в района на НАТУРА 2000 зоната Балчик -  Калиакра.
Съзнавам, че с тези действия ще се изправите срещу интересите на много богати хора, имащи политическо влияние и притежаващи медии, но това е Ваше задължение. Вие сте длъжен да спазите обществения интерес и законите целящи опазване на нашата природа. Изцяло отговорност на инвеститора е, че не е събрал и предоставил вярната и пълна информация относно въздействията на неговия проект. Изцяло за негова сметка следва да са щетите, които би претърпял от спирането на проекта. Ако това не се случи обаче ще имам основание да се съмнявам, че става дума най-малко за конфликт на интереси, политически чадър и затваряне на очите пред явните нарушения на закона. Настоявам да ми отговорите писмено за предприетите от Вас действия на адрес:
град/село                            , пощенски код                     , квартал           

Улица                                  , номер         , блок            , вход          , етаж              , апартамент        
Апелирам към представителите на Европейските институции да обърнат сериозно внимание на този сигнал. Изрично Ви моля да не ми бъде отговаряно лично на мен, защото знам, че и много други хора ще отправят същия апел. Но апелирам към Вас да дадете възможно най-силния и най-ясен сигнал на Българското правителство, че то трябва да опази това рядко местообитание и, че това е негово задължение. Отправям го към Вас с ясното съзнание за важната роля на Европейското природозащитно законодателство.  Социологичните проучвания показват преобладаващото обществено мнение, на около 2/3 от Българите, че природата на страната трябва да се опази от застрояване. Политиците обаче най-често пренебрегват тези обществени настроения, възползвайки се от беднотията на повечето българи и ежедневната им борба за физическо оцеляване. Вместо това те дават приоритет на частните интереси на малобройната прослойка свръх богати хора. В тази обстановка принадлежността на България към Европейските институции се оказва важна гаранция за опазване на общественият интерес. 

Дата: ...........................             
С уважение: 

